CELEX: 52017PC0567
Language: mt
Date: 2017-10-04
Title: Proposta għal REGOLAMENT TAL-KUNSILL li jemenda r-Regolament (UE) Nru 904/2010 fir-rigward tal-persuna taxxabbli ċċertifikata

IL-KUMMISSJONI EWROPEA
            Brussell, 4.10.2017
            COM(2017) 567 final
            2017/0248(CNS)
            Proposta għal
            REGOLAMENT TAL-KUNSILL
            li jemenda r-Regolament (UE) Nru 904/2010 fir-rigward tal-persuna taxxabbli ċċertifikata
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               
                  Din il-proposta hija parti mill-pakkett ta’ leġiżlazzjoni biex tiġi introdotta sistema definittiva tal-VAT għall-kummerċ transfruntier fi ħdan l-Unjoni bbażata fuq il-prinċipju tat-tassazzjoni fl-Istat Membru tad-destinazzjoni tal-merkanzija bl-iskop li tinħoloq żona Ewropea waħda tal-VAT li tkun b’saħħitha. Proposta leġiżlattiva għal sistema definittiva tal-VAT bħal din li tkun iktar sempliċi u inqas suxxettibbli għall-frodi, għall-kummerċ ġewwa l-Unjoni ġiet inkluża fil-Programm ta’ Ħidma tal-Kummissjoni għall-2017
                     1
                  . Dawn il-proposti għal sistema definittiva tal-VAT għall-kummerċ transfruntier fi ħdan l-Unjoni jinkludu wkoll titjib lis-sistema attwali tal-VAT kif mitlub mill-Istati Membri
                     2
                  .
               
               
                  Kemm għas-sistema definittiva tal-VAT kif ukoll fir-rigward ta’ wħud mill-miżuri ta’ titjib lis-sistema attwali msemmija hawn fuq, f’ċerti kundizzjonijiet il-persuni taxxabbli għandhom ikunu jistgħu jiksbu l-istatus ta’ persuna taxxabbli ċċertifikata. Il-kunċett ta’ persuna taxxabbli ċċertifikata għandu jippermetti li jiġi attestat li negozju partikolari jista’ jiġi kkunsidrat mad-dinja kollha li huwa jħallas it-taxxa b’mod affidabbli. Ċerti regoli ta’ simplifikazzjoni marbuta mal-arranġamenti ta’ call-off stock, mat-tranżazzjonijiet katina u mal-prova tat-trasport ta’ oġġetti ttrasportati jew mibgħuta lil Stat Membru ieħor li jistgħu jkunu vulnerabbli għall-frodi, għandhom japplikaw biss meta fit-tranżazzjoni relevanti jkunu involuti biss persuni taxxabbli ċċertifikati. Barra minn hekk, il-kunċett tal-persuna taxxabbli ċċertifikata għandu jippermetti l-implimentazzjoni gradwali tas-sistema definittiva tal-VAT minħabba li fl-ewwel pass ta’ dik is-sistema definittiva se tkun tapplika r-reverse charge meta l-akkwirent ikun persuna taxxabbli ċċertifikata, fil-każ ta’ provvisti tal-merkanzija fi ħdan l-Unjoni. Il-ġustifikazzjoni hija li, billi l-persuna taxxabbli ċċertifikata hija ipso facto persuna affidabbli li tħallas it-taxxa, ma għandhomx iseħħu frodi minħabba li l-VAT ma ġietx imposta fuq il-provvisti ta’ merkanzija fi ħdan l-Unjoni li jsiru għal persuna taxxabbli ċċertifikata. 
               
               
                  F’dan il-kuntest, huwa essenzjali għan-negozji u għall-amministrazzjonijiet fiskali li l-istatus ta’ persuna taxxabbli ċċertifikata ta’ negozju jkun jista’ jiġi ċċekkjat minnufih u online. Għal dak il-għan, jenħtieġ li l-Istati Membri kollha jaħżnu l-informazzjoni fuq in-negozji u fuq l-istatus ta’ persuna taxxabbli ċċertifikata tagħhom u li l-awtoritajiet kompetenti ta’ kull Stat Membru jiżguraw li tingħata konferma tal-istatus ta’ persuna taxxabbli ċċertifikata ta’ kwalunkwe negozju. Dawn l-obbligi tal-Istati Membri għandhom jiġu stabbiliti fil-leġiżlazzjoni dwar il-kooperazzjoni amministrattiva, jiġifieri r-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud
                     3
                   (ir-Regolament dwar il-Kooperazzjoni Amministrattiva fil-qasam tal-VAT”).
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  Il-proposta hija maħsuba biex tagħti effett prattiku lill-istatus ta’ persuna taxxabbli ċċertifikata, li huwa komponent bażiku tas-sistema definittiva tal-VAT għall-kummerċ fi ħdan l-Unjoni bbażat fuq il-prinċipju tat-tassazzjoni fl-Istat Membru tad-destinazzjoni tal-merkanzija, kif imħabbar fil-Pjan ta’ Azzjoni dwar il-VAT
                     4
                  . L-istatus ta’ persuna taxxabbli ċċertifikata huwa wkoll relevanti f’dak li għandu x’jaqsam ma’ ċertu miżuri ta’ titjib lis-sistema attwali mitluba mill-Istati Membri; jiġifieri b’rabta mar-regoli dwar it-tranżazzjonijiet katina, is-sitwazzjonijiet call-off stock u l-prova ta’ trasport għal provvisti intra-Komunitarji eżenti tal-merkanzija.
               
            
            
               •Il-konsistenza ma’ politiki oħra tal-Unjoni
            
            
               
                  Il-ħolqien ta’ sistema tal-VAT sempliċi, moderna u reżistenti għall-frodi huwa wieħed mill-prijoritajiet fiskali stabbiliti mill-Kummissjoni għall-2017
                     5
                  .
               
               
                  Il-ġlieda kontra l-frodi tal-VAT b’negozjant nieqes hija wkoll waħda mill-oqsma ta’ prijorità fil-qasam tal-kriminalità għall-Unjoni Ewropea, skont iċ-Ċiklu tal-Politika tal-UE 2014-2017 ta’ Europol
                     6
                  . Tista’ ssir ukoll referenza għall-ftehim
                     7
                   dwar il-ħolqien tal-Uffiċċju tal-Prosekutur Pubbliku Ewropew (EPPO) li, f’ċerti kundizzjonijiet, se jkun kompetenti għall-frodi tal-VAT.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi legali
            
            
               
                  Il-proposta hi bbażata fuq l-Artikolu 113 tat-Trattat dwar il-Funzjonament tal-Unjoni Ewropea (TFUE). Dan l-artikolu jipprevedi li l-Kunsill, huwa u jaġixxi unanimament skont proċedura leġiżlattiva speċjali u wara li jkun ikkonsulta mal-Parlament Ewropew u mal-Kumitat Ekonomiku u Soċjali, jadotta d-dispożizzjonijiet għall-armonizzazzjoni tar-regoli tal-Istati Membri fil-qasam tat-tassazzjoni indiretta.
               
            
            
               •Sussidjarjetà (għall-kompetenza mhux esklużiva) 
            
            
               
                  Skont il-prinċipju tas-sussidjarjetà kif stipulat fl-Artikolu 5(3) tat-Trattat dwar l-Unjoni Ewropea (TUE), tista’ tittieħed biss azzjoni fil-livell tal-Unjoni jekk l-objettivi previsti ma jkunux jistgħu jinkisbu b’mod sodisfaċenti mill-Istati Membri waħedhom u, għalhekk, minħabba l-iskala jew l-effetti tal-azzjonijiet proposti, ikunu jistgħu jinkisbu aħjar mill-Unjoni.
               
               
                  Kwistjonijiet li għandhom x’jaqsmu mal-ħżin u mal-għoti ta’ aċċess għal informazzjoni dwar l-istatus ta’ persuna taxxabbli ċċertifikata tan-negozji, minħabba n-natura tagħhom, ma jistgħux jiġu deċiżi mill-Istati Membri individwali peress li n-negozji u l-amministrazzjonijiet fiskali fl-Istati Membri għandhom, b’mod standardizzat, ikunu jistgħu jivverifikaw l-istatus ta’ persuna taxxabbli ċċertifikata tan-negozji stabbiliti fi Stati Membri oħra. Dan jirrikjedi qafas komuni u inizjattiva f’dan ir-rigward tirrikjedi proposta mill-Kummissjoni sabiex temenda r-Regolament dwar il-koperazzjoni amministrattiva fil-qasam tal-VAT.
               
            
            
               •Proporzjonalità
            
            
               
                  Il-proposta sempliċement tiddefinixxi qafas għall-istatus ta’ persuna taxxabbli ċċertifikata, filwaqt li l-kontroll operazzjonali u l-miżuri ta’ applikazzjoni jibqgħu r-responsabbiltà tal-Istati Membri. Partikolarment, l-għoti jew ir-revoka tal-istatus ta’ persuna taxxabbli ċċertifikata ta’ persuni taxxabbli individwali, abbażi tal-kundizzjonijiet maqbula b’mod komuni, għadhom fil-kompetenza esklużiva tal-Istati Membri.
               
            
         
         
            
               •Għażla tal-istrument
            
            
               
                  Billi l-leġiżlazzjoni eżistenti hija Regolament, tista’ tiġi emendata biss b’Regolament ieħor.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Il-Kummissjoni waqqfet żewġ gruppi ta’ ħidma għad-diskussjonijiet fil-livell tekniku dwar il-VAT, jiġifieri l-Grupp dwar il-Futur tal-VAT (GFV) u l-Grupp tal-Esperti tal-VAT (VEG). Dawn il-gruppi ddiskutew is-sistema definittiva tal-VAT għall-kummerċ fi ħdan l-Unjoni, inkluż l-għoti tal-istatus ta’ persuna taxxabbli ċċertifikata. Barra minn hekk, ġiet organizzata konsultazzjoni pubblika mill-20 ta’ Diċembru 2016 sal-20 ta’ Marzu 2017 li rriżultat f’121 kontribuzzjoni
                     8
                  .
               
            
            
               •Valutazzjoni tal-impatt
            
            
               
                  Qed issir referenza għall-valutazzjoni tal-impatt separata [SWD(2017)325 u s-sommarju SWD(2017)326] tagħha li fost l-oħrajn saret f’rabta ma’ din il-proposta.
               
               
                  Il-valutazzjoni tal-impatt għal din il-proposta tqieset mill-Bord tal-Iskrutinju Regolatorju fl-14 ta’ Lulju 2017 [Ares(2017)3573962-SEC(2017)423]. Il-Bord ta opinjoni pożittiva dwar il-proposta b’xi rakkomandazzjonijiet li ġew ikkunsidrati. L-opinjoni tal-Bord u r-rakkomandazzjonijiet huma msemmija fl-Anness 1 tad-Dokument ta’ Ħidma tal-Persunal għall-valutazzjoni tal-impatt li takkumpanja din il-proposta.
               
            
            
               4.IMPLIKAZZJONIJIET BAĠITARJI
            
            
               Il-proposta mhi se jkollha l-ebda implikazzjoni għall-baġit tal-Unjoni.
            
            
               5.ELEMENTI OĦRAJN
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               L-għan tal-Artikolu 1 tal-proposta huwa li jipprovdi l-bażi għall-integrazzjoni tal-istatus tal-persuna taxxabbli ċċertifikata fis-sistema VIES (Sistema ta’ Skambju ta’ Informazzjoni dwar il-VAT). Bħalissa, is-sistema VIES tintuża, fost l-oħrajn, biex tiġi ċċekkjata l-validità tan-numru tal-VAT ta’ klijent fi Stat Membru ieħor sabiex jiġi aċċertat li provvista ta’ merkanzija, ittrasportata jew mibgħuta lil dak il-klijent barra mill-Istat Membru tal-provvista, tista’ tiġi eżenta mill-VAT. Minn perspettiva prattika, il-mod kif wieħed jiċċekkja l-istatus ta’ persuna taxxabbli ċċertifikata tal-klijent sabiex ma jiġix iċċarġjat il-VAT fil-każ ta’ provvista ta’ merkanzija fi ħdan l-Unjoni fis-sistema definittiva jixbah ħafna l-mod kif wieħed jiċċekkja numru tal-VAT. Billi l-istatus tal-persuna taxxabbli ċċertifika huwa relevanti f’sitwazzjonijiet transfruntiera u billi diġà teżisti infrastruttura tal-IT li tintuża mill-amministrazzjonijiet fiskali kollha, jixraq li tintuża l-infrastruttura eżistenti u li l-operat tagħha jiġi estiż biex jinkludi l-istatus ta’ persuna taxxabbli ċċertifikata tal-persuni taxxabbli. 
            
            
               Biex jiġi integrat l-istatus ta’ persuna taxxabbli ċċertifikata, l-ewwel nett huwa meħtieġ li l-Istati Membri, li jieħdu ħsieb l-għoti u l-irtirar tal-istatus ta’ persuna taxxabbli ċċertifikata ta’ negozji li huma stabbiliti fit-territorju tagħhom, jiġbru din l-informazzjoni u jaħżnuha elettronikament. Għal dak il-għan, l-Artikolu 17 tar-Regolament dwar il-Kooperazzjoni Amministrattiva fil-qasam tal-VAT huwa emendat biex jiżgura li tinħażen ukoll l-informazzjoni dwar l-istatus ta’ persuna taxxabbli ċċertifikata tal-persuni taxxabbli. Barra minn hekk, bl-addattament tal-Artikolu 31 tar-Regolament dwar il-Kooperazzjoni Amministrattiva fil-qasam tal-VAT, jiġi żgurat li l-konferma tal-istatus ta’ persuna taxxabbli ċċertifikata ta’ persuna partikolari tista’ tinkiseb b’mezzi elettroniċi.
            
            
               2017/0248 (CNS)
            
            
               Proposta għal
            
            
               REGOLAMENT TAL-KUNSILL
            
            
               li jemenda r-Regolament (UE) Nru 904/2010 fir-rigward tal-persuna taxxabbli ċċertifikata
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 113 tiegħu,
            
         
         
            
               Wara li kkunsidra l-proposta mill-Kummissjoni Ewropea,
            
            
               Wara t-trażmissjoni tal-abbozz tal-att leġiżlattiv lill-parlamenti nazzjonali,
            
            
               Wara li kkunsidra l-opinjoni tal-Parlament Ewropew
                  9
               , 
            
            
               Wara li kkunsidra l-opinjoni tal-Kumitat Ekonomiku u Soċjali Ewropew
                  10
               ,
            
            
               Filwaqt li jaġixxi skont il-proċedura leġiżlattiva speċjali,
            
            
               Billi:
            
            
               (1)Fil-Pjan ta’ Azzjoni
                  11
                tagħha dwar il-VAT, il-Kummissjoni ħabbret li biħsiebha tressaq proposta li tistabbilixxi l-prinċipji għal sistema definittiva tat-taxxa fuq il-valur miżjud (VAT) fir-rigward tal-kummerċ transfruntier minn negozju għal negozju bejn l-Istati Membri. Fil-konklużjonijiet tiegħu tat-8 ta’ Novembru 2016
                  12
               , il-Kunsill stieden lill-Kummissjoni biex sadanittant ittejjeb ir-regoli tal-Unjoni dwar il-VAT f’rabta mat-tranżazzjonijiet transfruntiera.
            
            
               (2)Il-persuna taxxabbli ċċertifikata hija wieħed mill-komponenti essenzjali ta’ dik is-sistema definittiva tal-VAT għall-kummerċ fi ħdan l-Unjoni u, barra minn hekk, se jintuża għal ċerti miżuri ta’ simplifikazzjoni fis-sistema attwali tal-VAT. Il-kunċett ta’ persuna taxxabbli ċċertifikata jenħtieġ li jippermetti li jiġi ppruvat li persuna taxxabli speċifika tista’ tiġi kkunsidrata bħala persuna affidabbli li tħallas it-taxxa fi ħdan l-Unjoni.
            
            
               (3)Ċerti regoli stabbiliti mid-Direttiva 2006/112/KE
                  13
                għat-tranżazzjonijiet meqjusa bħala vulnerabbli għall-frodi għandhom japplikaw biss meta jkunu involuti persuni taxxabbli ċċertifikati. Għalhekk, huwa essenzjali li l-istatus tal-persuna taxxabbli ċċertifikata ta’ persuna taxxabbli jkun jista’ jiġi vverifikat b’mezzi elettroniċi sabiex jiġi ggarantit li dawk ir-regoli jistgħu japplikaw.
            
            
               (4)Fl-ewwel pass lejn sistema definittiva tal-VAT kif propost fil-Pjan ta’ Azzjoni dwar il-VAT, fil-każ ta’ provvisti ta’ merkanzija fi ħdan l-Unjoni, jenħtieġ li japplika l-mekkaniżmu tar-reverse charge meta l-persuna li tkun qed takkwista l-merkanzija tkun persuna taxxabbli ċċertifikata. Għalhekk, huwa essenzjali għal persuna taxxabbli li tagħmel provvista ta’ merkanzija ġewwa l-Unjoni li tkun taf jekk il-klijent tiegħu ikunx ingħata l-istatus ta’ persuna taxxabbli ċċertifikata jew le. Minħabba x-xebh prattiku mal-eżenzjoni attwali għall-provvisti intra-Komunitarji tal-merkanzija u biex jiġu evitati spejjeż jew piżijiet mhux meħtieġa, jenħtieġ li tintuża s-Sistema ta’ Skambju ta’ Informazzjoni dwar il-VAT (VIES) li fiha għandha tiġi integrata l-informazzjoni dwar l-istatus ta’ persuna taxxabbli ċċertifika.
            
            
               (5)Sabiex tiġi pprovduta informazzjoni dwar l-istatus ta’ persuna taxxabbli ċċertifikata tal-persuni taxxabbli fl-Istati Membri, l-Istati Membri jenħtieġ li jirreġistraw u jaħżnu l-istatus ta’ persuna taxxabbli ċċertifikata tal-persuni taxxabbli aġġornat f’sistema elettronika. Minn dakinhar ’il quddiem, l-awtoritajiet fiskali ta’ Stat Membru jenħtieġ li jagħtu aċċess awtomatiku lill-awtoritajiet fiskali ta’ Stati Membri oħrajn għal din l-informazzjoni u jenħtieġ li jkun jistgħu, fuq talba mill-persuni msemmija fl-Artikolu 31(1) tar-Regolament tal-Kunsill (UE) Nru 904/2010
                  14
               , jikkonfermaw permezz ta’ mezzi elettroniċi xi jkun l-istatus ta’ persuna taxxabbli ċċertifikata ta’ kwalunkwe persuna taxxabbli meta dan ikun rilevanti għall-fini tat-tranżazzjonijiet imsemmija f’dak l-Artikolu.
            
            
               (6)Minħabba li d-dispożizzjonijiet inklużi f’dan ir-Regolament jirriżultaw mill-emendi introdotti mid-Direttiva tal-Kunsill […]
                  15
               /UE, jenħtieġ li dan ir-Regolament japplika mid-data tal-applikazzjoni ta’ dawk l-emendi.
            
            
               (7)Għalhekk, jenħtieġ li r-Regolament tal-Kummissjoni (UE) Nru 904/2010 jiġi emendat skont dan.
            
            
               ADOTTA DAN IR-REGOLAMENT:
            
            
               Artikolu 1
            
            
               Ir-Regolament (UE) Nru 904/2010 huwa emendat kif ġej:
            
            
               (1) L-Artikolu 17 jinbidel b'dan li ġej:
            
            
               “Article 17
            
            
               1. 
                     Kull Stat Membru għandu jaħżen f’sistema elettronika l-informazzjoni li ġejja:
            
            
               (a)
                     l-informazzjoni li jiġbor skont il-Kapitolu 6 fit-Titolu XI tad-Direttiva 2006/112/KE;
            
         
         
            
               (b)
                     id-dejta dwar l-identità, l-attività, l-organizzazzjoni u l-indirizz tal-persuni li lilhom ikun attribwixxa numru ta’ identifikazzjoni tal-VAT, li tkun inġabret skont l-Artikolu 213 tad-Direttiva 2006/112/KE, kif ukoll id-data meta ġie attribwit dak in-numru;
            
            
               (c)
                     id-dejta dwar in-numri ta’ identifikazzjoni tal-VAT li jkun attribwixxa li jkunu saru invalidi, u d-dati li fihom dawk in-numri jkunu saru invalidi;
            
            
               (d)
                     l-informazzjoni li jiġbor skont l-Artikoli 360, 361, 364 u 365 tad-Direttiva 2006/112/KE kif ukoll, mill-1 ta’ Jannar 2015, l-informazzjoni li jiġbor skont l-Artikoli 369c, 369f u 369g ta’ dik id-Direttiva;
            
            
               (e)
                     l-informazzjoni dwar l-istatus tal-persuna taxxabbli ċċertifikata skont l-Artikolu 13a tad-Direttiva 2006/112/KE, kif ukoll id-data li fiha dak l-istatus ikun ingħata, ikun ġie rrifjutat jew ikun ġie rtirat.
            
            
               2.
                     Id-dettalji tekniċi li jikkonċernaw it-tiftix awtomatizzat tal-informazzjoni msemmija fil-punti (b), (c), (d) u (e) tal-paragrafu 1 ta’ dan l-Artikolu għandhom jiġu adottati skont il-proċedura prevista fl-Artikolu 58(2).”
            
            
               (2)
                     Il-paragrafu 1 tal-Artikolu 31 jinbidel b'dan li ġej: 
            
            
               “1.
                     L-awtoritajiet kompetenti ta’ kull Stat Membru għandhom jiżguraw li persuni involuti fil-provvista intra-Komunitarja ta’ oġġetti jew servizzi u persuni taxxabbli mhux stabbiliti li jfornu servizzi ta’ telekomunikazzjoni, servizzi tax-xandir u servizzi pprovduti elettronikament, partikolarment dawk imsemmija fl-Anness II tad-Direttiva 2006/112/KE, huma permessi jiksbu, għall-ħtiġijiet ta’ dawn it-tranżazzjonijiet, konferma elettronika tal-validità tan-numru ta’ identifikazzjoni tal-VAT ta’ kwalunkwe persuna speċifikata kif ukoll l-isem u l-indirizz assoċjati. L-awtoritajiet kompetenti ta’ kull Stat Membru għandhom jiżguraw ukoll li jista’ jiġi vverifikat b’mezzi elettroniċi jekk kwalunkwe persuna speċifikata tkunx persuna taxxabbli ċċertifikata skont l-Artikolu 13a tad-Direttiva 2006/112/KE fejn dan l-istatus fiskali jkun rilevanti għall-finijiet ta’ dak l-Artikolu. Din l-informazzjoni għandha tikkorrispondi mad-dejta msemmija fl-Artikolu 17 ta’ dan ir-Regolament.”
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta' Jannar 2019.
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Il-Programm ta' Ħidma tal-Kummissjoni 2017: It-twettiq bil-fatti ta’ Ewropa li tipproteġi, li tagħti s-setgħa u li tiddefendi, COM(2016) 710 final. 
                     
                  http://eur-lex.europa.eu/legal-content/MT/TXT/?qid=1487237841093&uri=CELEX:52016DC0710
               
               
                  
                     (2)
                  Ara l-konklużjonijiet tal-Kunsill tat-8 ta’ Novembru 2016 dwar Titjib fir-regoli attwali tal-UE dwar il-VAT għal transazzjonijiet transfruntiera (Nru. 14257/16 FISC 190 ECOFIN 1023 tad-9 ta’ Novembru 2016)
                     
                  http://data.consilium.europa.eu/doc/document/ST-14257-2016-INIT/mt/pdf
               
               
                  
                     (3)
                  ĠU L 268, 12.10.2010, p. 1-18.
               
               
                  
                     (4)
                  Pjan ta' azzjoni dwar il-VAT - Lejn żona unika tal-VAT fl-UE – Iż-żmien biex niddeċiedu (COM(2016)148 final tas-7 ta' April 2016).
               
               
                  
                     (5)
                  Stħarriġ Annwali dwar it-Tkabbir 2017, ara 
                  https://ec.europa.eu/info/publications/2017-european-semester-annual-growth-survey_en
               
               
                  
                     (6)
                  
                  Prijoritajiet tal-EMPACT
                   
                  (Pjattaforma Multidixxiplinari Ewropea għall-Ġlieda kontra t-Theddid Kriminali
               
               
                  
                     (7)
                  Ara 
                  http://www.consilium.europa.eu/mt/press/press-releases/2017/06/08-eppo/
               
               
                  
                     (8)
                  Ara, dwar il-konsultazzjoni mal-partijiet ikkonċernati, l-Anness 2 tad-Dokument ta’ Ħidma tal-Persunal - Proposta għal Direttiva tal-Kunsill li temenda d-Direttiva 2006/112/KE fir-rigward tal-armonizzazzjoni u tas-simplifikazzjoni ta’ ċerti regoli tas-sistema tal-VAT u li tintroduċi s-sistema definittiva għat-tassazzjoni tal-kummerċ bejn l-Istati Membri u r-riżultati tal-konsultazzjoni pubblika miftuħa relatata. 
                  https://ec.europa.eu/taxation_customs/consultations-get-involved/tax-consultations_en
                                                                 
               
               
                  
                     (9)
                  ĠU C , , p. .
               
               
                  
                     (10)
                  ĠU C , , p. .
               
               
                  
                     (11)
                  Il-Komunikazzjoni tal-Kummissjoni lill-Parlament Ewropew, lill-Kunsill, u lill-Kumitat Ekonomiku u Soċjali Ewropew dwar pjan ta' azzjoni dwar il-VAT - Lejn żona unika tal-VAT fl-UE – Iż-żmien biex niddeċiedu (COM(2016)148 final tas-7.4.2016).
               
               
                  
                     (12)
                  Il-konklużjonijiet tal-Kunsill tat-8 ta’ Novembru 2016 dwar Titjib fir-regoli attwali tal-UE dwar il-VAT għal transazzjonijiet transfruntiera (Nru. 14257/16 FISC 190 ECOFIN 1023 tad-9 ta’ Novembru 2016) 
               
               
                  
                     (13)
                  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
               
               
                  
                     (14)
                  Ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).
               
               
                  
                     (15)
                  Id-Direttiva tal-Kunsill […]/UE ta’ […] li temenda d-Direttiva 2006/112/KE fir-rigward tal-armonizzazzjoni u s-simplifikazzjoni ta’ ċerti regoli tas-sistema tat-taxxa fuq il-valur miżjud u li tintroduċi s-sistema definittiva għat-tassazzjoni tal-kummerċ bejn l-Istati Membri (ĠU L […])